khistorydata/jeongjo-sjw-relations huggingface dataset:
정조 10년
丙午十二月十七日巳時。上御重熙堂。同副承旨入侍時。同副承旨金魯永。假注書朴蓍壽。記事官李相璜金祖淳。以次進伏訖。上命書傳敎曰。政官牌招開政。新除授判書。待交龜牌招察任。又命書傳敎曰。貶坐旣命。一兩日內磨勘。雖未知所愼之何如。而豈可無端不爲。明再明間擧行事。更遣史官。傳諭于都監都提調。上曰。軍士房推考房承旨入侍。賤臣承命出。與軍士房承旨金魯淳。推考房承旨洪仁浩偕入進伏。上命書傳敎曰。俄因卿曹草記。雖已措辭下批。凡事如不及時詗禁。久當復若前。人臣之伺察人主動靜。卽極罪也。軍門擧行。雖曰多有時急機密云。而平常無事之時。宮禁動靜。無文跡非句管之事。只從耳目之所剽竊者。幺麽胥吏。槪錄飛傳。是果何許罪犯。年前以動駕時衛內事。傳報一款。嚴加禁斷。仍査創行之由。聞是身故一將臣所爲云。姑不追勘矣。動駕時傳報。似非異事。而古之將臣。獨不爲之。況此闕內事。本事今旣登徹。若無別般科條。難保其有效。先自今日。卿另加致察。隨現論罪。草記中只請重勘。無指的律名。事殊欠照法之意。此後犯科該營將臣。下義禁府鉤覈定罪。草記及此傳敎。書揭本曹及各營事。令兵判知悉。上曰。兵曹入直堂上入侍。賤臣承命出。與兵曹參知李頤祥偕入進伏。上曰。各營吏隷輩。聞留在政院。每以所聞所見。書報于其大將。故月前已爲禁斷。而其間爲日稍久。或未知解弛。繼自今各別另飭。無或如前事。嚴加禁察。俾有實效。可也。兵刑房承旨。持此傳敎出去。分付于兵曹及各營。着實擧行事。申飭。仍命退。諸臣以次退出。
정조 10년
丙午十二月十七日申時。上御重熙堂。禮房承旨入侍時。右承旨徐鼎修。假注書朴蓍壽。記事官李相璜金祖淳。待敎尹行任。以次進伏訖。上曰。禮曹節目入之。賤臣承命出持入。上曰。政院啓辭又爲之耶。鼎修曰。當更爲之。而臣等之連日屢犯瀆擾之罪。實萬萬惶悚。而第伏念上下相持。徒損國體了無出場之期。二十四字刀割上命書傳敎曰。如是覆難。極爲屑越。入侍承旨遞差。諸臣以次退出。
정조 10년
丙午十二月十七日酉時。上御重熙堂。坐直承旨入侍時。左副承旨洪仁浩。假注書朴蓍壽。記事官李相璜金祖淳。以次進伏訖。上命書時原任大臣箚子批旨。四行刀割命書傳敎曰。營獲之外。反請同罪之譴。猥屑極矣。當該承旨罷職。與未差之代。前望單子入之。待下批牌招察任。仍命退。諸臣以次退出。
정조 10년
行都承旨李崇祜坐。行左承旨李度默坐。行右承旨黃昇源坐直。左副承旨金魯淳坐直。右副承旨金魯永坐。同副承旨未差。注書金孝建病一員未差。假注書張錫胤仕朴蓍壽仕直。事變假注書魚用謙仕。
정조 10년
金魯永啓曰。密符親納例也。而前開城留守尹蓍東。使其褊裨替納。事體所在。誠極未安。依定式推考警責。何如。傳曰。允。
정조 10년
金魯永啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
金魯永啓曰。藥房都提調洪樂性。提調徐有隣。副提調金魯淳爲承候。率醫官來詣請對矣。傳曰。入侍。
정조 10년
備邊司。以李性源爲開城留守。
정조 10년
吏曹口傳政事。開城留守單李性源。
정조 10년
傳于李度默曰。開城留守。當日辭朝。
정조 10년
傳于李度默曰。差使員守令邊將。皆令當日辭朝。
정조 10년
以同成均李命植牌不進推考傳旨。傳于金魯永曰。情勢似然。一番曲體無妨矣。許遞。前望單子入之。待下批牌招守齋。
정조 10년
同成均前望單子入之。吳載純落點。
정조 10년
金魯永啓曰。同成均吳載純牌不進推考傳旨。今方捧入而守齋命下之後。如是違牌。事甚未安。更卽牌招。何如。傳曰。允。
정조 10년
金魯淳啓曰。今二十二日陳賀時頒敎文。當爲製進。藝文提學李命植。待明朝牌招。何如。傳曰。允。
정조 10년
兵曹。以李昌漢爲御營中軍。
정조 10년
李度默。以吏曹言啓曰。造紙署別提具聖元呈狀內。素患痰癖之症。挾感添極。旬月之內。萬無供役之望云。今姑改差。何如。傳曰。允。
정조 10년
金魯永。以戶曹言啓曰。大逆不道罪人善復家舍。在於南部西氷庫。而該部今始報來。故發遣郞廳摘奸後。間數別單書入之意。敢啓。傳曰。政院吏隷處出給。
정조 10년
李崇祜。以禮曹言啓曰。今此討逆頒赦陳賀時。王大妃殿惠慶宮中宮殿。京外封進箋文頭辭。以大殿陳賀箋文頭辭。同爲書塡封進事。八道及兩都。撥馬行會。何如。傳曰。允。
정조 10년
金魯淳。以兵曹言啓曰。守禦廳敎鍊官禁軍遞兒窠。今方有闕矣。依節目禁軍別將與該營中軍。眼同試取。以其居首者。塡差之意。敢啓。傳曰。知道。
정조 10년
檢閱金祖淳啓曰。臣敬奉聖旨。馳往泮中。與行大司成閔鍾顯。招致諸生。多般勸入。則諸生等書進所懷。以爲臣等所遭罔測。不得不相率出齋。惟竢罪戾。乃者簪筆之臣。半夜儼臨。傳宣批旨。至有勸入之命。臣等且惶且感。固當奉行之不暇。而第臣等情勢窮蹙。尙在人鬼之關。未蒙昭晣之前。其在廉義。有不敢晏然冒處於齋舍。前後聖諭。自歸於孤負之科。只自惶隕俟譴云矣。敢啓。傳曰。知道。遣禮官更爲勸入。
정조 10년
金魯永。以成均館行大司成言啓曰。在前空齋之時。館堂有備員勸入之例。故臣有隣。承牌入泮。與臣鍾顯。招致諸生。以聖廟空齋。事體重大。特敎勸入。前後勤懇。至於特遣史官。半夜宣諭。則在儒生奉承之道。雖被一時之構誣。廉防自廉防。分義自分義。不可不卽速還入。仰體恩敎之意。多般勸諭。則諸生以爲。臣等雖甚愚迷。前後聖諭之下。惶隕感激。豈不知違慢之爲罪。分義之宜顧。而又況去夜史官之傳宣聖敎。事非常有。恩出眷待。臣等聚首莊誦。益切感泣。如有一分强之勢。則豈敢不卽地還入。以體我聖上諄複之恩命。而顧其所遭。非比尋常。搆捏罔極。誣辱孔慘。臣等亦有一段廉隅。以此情地。其何敢自處以士子。晏然出入於齋舍哉。縮伏私次。惟俟嚴譴云。臣等縷縷曉諭。勉之以恩旨之難孤。責之以分義之至重。必欲其還入。而諸生以爲。情窮勢蹙。無路轉動。終不聽從。仍爲退去。臣等之不善勸諭。固已惶悚。而如是之除。聖廟捲堂。已爲四日。齋舍空虛。又已經宿。其在事體。萬萬未安。何以爲之。敢啓。傳曰。館堂依例與郞官。往橋門外勸入。
정조 10년
李度默。以成均館行大司成言啓曰。卽者儒生等。以憯誣未暴。情地窮蹙。久留泮村。虛辱恩命。尤爲惶悚。齊會相議。詣神門外。行四拜禮。仍爲退去泮外。遂至空館。臣等不善勸諭。致此過當之擧。轉加一層。不勝驚惶之至。聖廟事體至重。而屢日空齋。還入無期。尤萬萬悶迫。何以爲之。敢啓。傳曰。知道。館堂與大司成率郞官。往至橋門之外。卽爲勸諭入齋。可也。
정조 10년
李度默。以禮曹言啓曰。臣良浩承命。卽爲馳詣泮宮。與行大司成臣閔鍾顯。招諸生傳宣聖敎。仍爲反覆開諭。使之還入。則諸生以爲。臣等又伏承宗伯勸入之命。聖諭諄懇。至於此極。臣等雖甚愚迷。豈不知萬萬惶感。而旣被罔測之誣。情勢危蹙。不敢抗顔於齋舍者。實無前後之異。無以奉承聖敎。只自惶懍竢勘云。而仍爲退去矣。敢啓。傳曰。知道。
정조 10년
金魯永。以成均館行大司成言啓曰。因本館空館草記批旨。館堂與大司成。率郞官往至橋門之外。卽爲勸諭入齋可也事。命下矣。臣等依聖敎。率司成以下館官。進往橋門之外。招集諸生。傳宣批旨。以事體分義。縷縷開諭。使卽入齋。則諸生等以爲。臣等身居首善之地。忽遭罔測之誣。伸暴無期。惶蹙自如。不得不自捲堂。而爲空齋而爲空館。臣等之情勢。其亦危且戚矣。前後恩敎。不啻鄭重。而乃臣等冥然。若無省覺。蠢然無所變動。是豈臣等之所樂爲哉。誠以所遭至憯。所係至重。本事未及昭晣之前。萬無抗顔入齋之路。咫尺之守。有難變改。今此堂郞之承命勸諭。亦無以奉承。只自縮伏私次。恭俟重勘云。仍爲退去。儒生輩謂以廉義所關。終始堅執。以臣等拙訥之辭。實無回聽之望。何以爲之。敢啓。傳曰。卿等更往開諭。
정조 10년
吏曹判書尹蓍東疏曰。伏以。皇穹默佑。聖斷斯赫。巨魁先就顯戮。凶孽行當鋤治。非常之過擧旋寢。飾喜之慶典將稱。凡厥含生之倫。始也驚憤。中焉憂迫。終則歡幸。區區攢頌。萬倍恒情。二行刀割念臣以輪翤無當之賤品。荷昊天罔極之大造。袵席於深埳。雨露於枯荄。近年以來。長在邇列。晉擢無漸。簡畀偏渥。卿班叨驟躐之榮。留府愜便養之願。自內至外。德海恩山。深恐委寄不效。毁畫爲罪。日夕憫蹙。若隕淵谷。不意玆際。伏奉敎旨。以臣爲吏曹判書者。臣聞命惝怳。情爽飛越。自不覺四體之投地。噫。天官長席。何等責任。乃以乏踐歷蔑功能之一庸夫。擧而畀之。不少難愼。伏惟聖明。何所取臣。而至有此萬萬不敢當之命也。若謂拂拭有素。陶甄曲費。今復假借華銜。以卒造化生成之澤云爾。則太宰重任也。非姑息施恩之地也。若謂秩忝八座。爵縻諸曹。今復待次輪差。以充班聯承乏之數云爾。則銓衡峻望也。非苟且備員之官也。由彼由此。兩無所據。況此注措之任。近作機穽於世。一入其中。鮮不顚沛。稍惜身名者。輒思遜避。此爲擧世之恒情。而臣則不敢。費辭自引。第以滓穢之餘。處於通塞之間。窮命爲累。眇福多災。少壯隨行。若隔前生。中間釁負。如蒙不潔。平日之齟齬畏約。匪直臣百不猶人。人之視臣。曾不足爲軒輕。今乃據睢盱之地操進退之柄。徒恃寵靈。揚揚冒當。則臣之爲世僇笑。固未暇恤。終必孤負僨誤。死有餘罪。此臣之所永懷深懼。直欲循墻者也。至於提論職責。比挈才分。若或有彷彿近似。猶可爲萬一堪承者然。則臣實赧悚而未能焉。亦念臺閣之上。遄有駁正之議。臣又何敢覶縷布露也。縮伏多日。轉增抑塞。今者新守臣辭朝。交龜已訖。臣之所受密符。義當躬納。而情踪如右。未免以褊裨替行。臣罪至此。尤合萬隕。玆敢略具文字。仰籲於仁覆之下。惟此至墾。亶出赤心。天地父母。不其諒只。伏乞聖慈。念公器之不可虛假。諒臣辭之非出巧飾。將臣新授職名。亟行刋汰。移授可堪之人。仍治臣徑情違例之罪。使官方無玷。國體益尊。微分亦得以少安。公私不勝大幸。臣無任感激惶懼屛營祈懇之至。謹昧死以聞。答曰。省疏具悉。予則曰得人。卿其勿辭行公。
정조 10년
原春監司李致中疏曰。伏以。日月迅駛。文禧廟虞卒已畢。溫文之德容寢邈。神人之係望無所。伏惟我殿下。聖學高明。理遣有道。而撫時疚懷。不瑕榮衛之受損。臣以年前昵侍之蹤。適滯外藩。尙阻奔哭之班。悲冤塡臆。只有北望長號而已。噫嘻。今番逆變。實是亘古所未有也。禍機潛伏於肘腋。急變迫在於呼吸。惟我慈聖殿下。誕宣諺敎。衛聖躬而扶宗社。幸賴乾道之孔昭。爰致罪人之斯得。元惡就戮。輿憤少洩。四行刀割仍伏念臣以無似。猥叨重寄。衰邁鈍劣。事事生疎。至今罪戾之獲免。莫非聖恩之曲庇。早晩顚沛。臣固自知。夙宵憂懼。若隕淵谷。今於殿最事。有萬萬悚蹙者。敢此首實。恭竢處分焉。襄陽縣監金夢華。越松萬戶金宗赫。赴任俱是日淺。而混書等第。至經御覽。噫。藩臣之責。莫大於考績。修啓之際。必愼於法例。而精神未周。錯誤至此。開坼之後。始乃覺得。古人以一字之誤。猶稱死罪。至於玆事。非比尋常做錯。惶隕震懍。無地自容。玆不得不冒罪自列。伏乞聖明。亟命攸司。重勘臣溺職之罪。以嚴國綱。以安微分焉。臣無任屛營祈懇之至。謹昧死以聞。答曰。省疏具悉。首陳事。勿煩。尾陳自引事。事未前聞。殊非嚴考績之意。卿則從重推考。
정조 10년
應敎申耆。修撰李書九等疏曰。伏以。君臣。天下之大倫也。苟或有謀危宗社之賊。而不能致討。則三綱淪而九法斁。諸夏而夷狄矣。人類而禽獸矣。然而其國不亡者。未之有也。臣等每讀前史。竊見亂賊之肆行。國勢之將傾。則未嘗不慷慨塡胸。涕泗交頤。豈意今日。躬抱此窮天極之地冤。仰首哀號於殿下之前。而不知止也哉。嗚呼。痛矣。五月之變。尙忍言哉。惟我殿下。承英考艱大之托。荷列聖眷祐之休。篤生元良。光膺寶冊。環東土數千里。凡有血氣者。莫不歡欣愛戴。而方切延頸之誠。遽遭崩心之痛。聖躬之孤危。群情之悲冤。愈久愈甚。至于九月。則天意之一毫可恃者。又無餘望矣。迺者我東朝殿下。燭奸情則明竝日月。破凶窩則震若雷霆。慈敎一下。昭示八方。大小臣庶。始知睿候之別有所祟。禍變之必有所由。亦莫不抆血叩心。如不欲生。此固天理人情之不能自已者也。臣等日昨聯疏。略陳討賊復讎之義。而事會忙急。衷情抑塞。草草論列。未忍長語。及伏承聖批下者。繼伏見諸臣疏批。臣等之惑於是乎滋甚。而益不覺心骨之煎沸也。聖批答前弼善臣金履鏞疏曰。此非如是輕易陳請事也。臣等竊以爲不然。夫君父之讎。不戴一天。如可報也。雖晷刻之頃。決難容忍。乃或尼之曰。爾且姑徐徐云爾。則于臣子之心。果何如也。復讎之謂何。奚暇乎緩聲。詩云無怨不讎。小怨猶然。此讎其敢忘乎。聖批答奉朝賀趙暾疏曰。旣無的疑。於何考覈。臣等亦以爲不然。夫疑之爲言。有事而難質之謂也。苟可指的。奚事乎疑。今曰旣無的疑。則雖不指的。疑則有之。考覈之道。捨此而何求。書曰不見是圖。不見猶可圖也。況於已見者乎。嗚呼。瞻彼栗阡。玄隧永閉。悲歲月之易邁。痛音容之莫攀。而春秋之義。賊不討則不書葬。臣等一息未泯。不能使罪人斯得。王討亟行。則將不免於聖人之誅。而誠無以一日自立於天地之間矣。臣等自來情跡。俱極危臲。目見國賊未誅。禍本尙存。而終不得猥隨諸僚之後。仰陳聯箚之請。顧何敢抗顔周行。刺口言事。而惟此義理。雖輿儓婦孺之賤。皆可以明目而張膽。臣等受恩罔極。報答無階。而職名猶縻。腔血自激。不忍以區區私義。自阻於憫覆之天。況今鞫事。姑未盡了。頒赦遽而隔日。及此不言。臣等之罪。尤無所逃。玆又不避煩瀆之誅。冒陳瀝血之章。伏願聖慈。憐其愚而哀其衷。亟將端緖旣露之逆。臺啓重發之賊。嚴加究覈。此外凡有一分可疑之類。竝乞洞諭廷臣。悉付有司。鉤得情節。打破窩窟。以報宗國之讎。以洩臣民之冤。則臣等雖卽日滅死。萬萬無所恨矣。臣等無任激切屛營涕泣祈懇之至。謹昧死以聞。答曰。省疏具悉。是何等至重大之事。如是容易議到。苟有的疑。誅討之擧。豈待爾等之言。爾等勿辭察職。
정조 10년
校理成種仁。副校理宋民載李彦祜。修撰吳泰賢。副修撰李庚運申馥等疏曰。伏以。十二行刀割至於撤鞫一款。抑有所悲憤痛迫者。惟此設鞫之擧。固宜多般究覈。而最是慈敎中兩次喪變。症形怪底。尤爲臣民之一倍冤號。係是獄情之最大肯綮。惟當嚴訊窮詰。必得端緖。以爲一半分洩冤復讎之道。而奈何此獄根因。曾未及此。獄案纔具。國論愈沸。臣等叩心痛骨。實無奉讀慈敎之地。嗚呼。此何天也。此何人斯。諸臣批旨中。若曰旣無的疑。於何考覈。臣等愚見則竊以爲。殿下此敎。卽爲考覈之一端。蓋其可疑者。雖無端的。而疑則未嘗無也。萬有毫分可疑之端。則是何等極變。是何等至冤。而食息度日。不思所以鉤得之道乎。噫嘻。停乳誤劑。卽是楫喜三醫之事。則楫喜可問也。二行刀割捕廳諸囚。又不可不鞫也。何殿下旣察其疑似之跡。而視之若已了之案。一切不覈。使此一國臣民。抱冤而無所歸乎。伏願聖明。仰念慈聖惻怛之旨。俯察萬姓崩迫之情。更令王府。一一盤覈。期於得情而正法焉。答曰。省箚具悉。五字刀割次陳云云。爾等須見僚官疏批也。捕廳諸囚事。十二字刀割厥囚仍卽致斃。到今四字刀割猝難究覈矣。
정조 10년
校理成種仁。副校理宋民載李彦祜。修撰吳泰賢。副修撰李庚運疏曰。伏以。臣等於再昨。聯陳短箚。恭俟兪音。今已三日。尙靳批旨。臣等徊徨抑鬱。實不勝惶懍悶隘之至。仍念臣等姿旣庸陋。辭又淺短。固不足備數於經幄之任。而第今所叨者。論思之責也。所言者。懲討之義也。況又堂箚事面。本自不輕。目下爭執。不容暫緩。則宜殿下亟降明旨。快示反汗之意。而今乃不惟不賜允許。竝與批敎而歷日不下。此豈所仰望於大聖人虛受之度哉。設或臣等所陳。有咈聖心。罪之可也斥之可也。而特以臣等之不肖。尙靳可否之恩音。則旣非所以重聯箚之體也。且非所以嚴治逆之義也。臣等死罪。實不能無憾於天地之大也。臣等旣未承批。又此治疏。固知萬萬屑越。萬萬慙悚。而事係匡救。情亦窮蹙。玆敢冒死聯章。惟聖明少垂察焉。答曰。省疏具悉。豈靳二字之批乎。纔下批又有箚。堂箚恰如兩司前啓樣。賜批之遲遲。蓋爲此耳。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢等箚曰。伏以。二十五行刀割噫。雖以撤鞫一事言之。臣等之屢陳而不知止者。亶出於爲國血忱。而殿下視以尋常。終靳一兪。臣等之無狀。宜乎見輕於殿下。而言念國事。誠可謂痛哭之不足也。亦願亟命王府。仍前設鞫。在囚兩賊及當問諸逆。一竝嚴訊。期於得情焉。答曰。省箚具悉。前啓之賜批。酬應尙苦矣。近忽以箚子。闖呈於原啓未承批之前。觀其辭語。亦不越乎。前啓中陳列者。臺閣自有臺閣體例。每日以一事。竝呈箚啓。有臺閣以來所未聞。卿等事。豈不顚錯乎。所請事。勿煩。
정조 10년
大司憲金憙。行大司諫李聖圭。執義兪彦脩。掌令姜枕李永穆。持平任長源張至冕。校理成種仁。副校理宋民載李彦祜。正言韓光植李泰賢。修撰吳泰賢。副修撰李庚運申馥啓曰。請黜置罪人鄭致達妻。亟令王府。快正典刑。以洩神人之憤。請物故罪人德相。亟施孥籍之典。請逆賊尙喆。依律處斷。一行刀割答三司曰。不允。
정조 10년
大司憲金憙。行大司諫李聖圭。執義兪彦脩。掌令姜忱李永穆。持平任長源張至冕。正言韓光植李泰賢啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王俯。加刑得情。快施王章。請正刑罪人福榮。亟令王府。快施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。請物故罪人國榮。亟施孥籍之典。請梟示罪人明謙。亟施孥戮之典。請逆復庶子好石重石。不待年滿。亟施處絞之律。請連坐罪人善德。亟令王府。嚴加鞫問。期於得情。請遲晩罪人宇鎭。更令王府。卽速拿來。仍前設鞫。期於得情。快正典刑。請減死定配罪人廷楫。亟令王府。設鞫嚴問。期於得情。答兩司曰。不允。
정조 10년
持平任長源啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。快正王法。請還寢李魯春絶島安置之命。亟令王府。設鞫嚴問。期於得情。請申愷設鞫嚴問。期於得情。請罪人寧鎭。亟令王府。設鞫嚴問。期於得情。一行刀割答府曰。不允。三行刀割
정조 10년
正言韓光植啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請恒善支屬。亟命散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請還發配所罪人宋迪中。亟令王府。拿來嚴鞫。期於得情。請申愷嚴鞫得情。施以當律。請寧鎭亟令王府。設鞫嚴問。期於得情。快施王章。一行四字刀割答院曰。不允。三行刀割
정조 10년
敎開城留守李性源書。王若曰。越瞻西都城邑。周遭東洛山河。時乎昇平。爲宰相徊朔之所。美哉關防。爲京師蔽翰之區。邇來宿弊之蝟興。肆致泉貨之蠧耗。水陸東南之力竭矣。魯野値饑荒之時。綺羅十萬之戶蕭然。鄭館乏餼牽之費。如欲與我共理。當今舍卿其誰。惟卿。以明亮練達之姿。有宏淹博洽之識。早歲臺省之風采。卽先朝諫臣。高手黼黻之詞華。乃昭代學士。逮予簡拔而用。於卿倚任者隆。起長儒於淮陽。蓋惜十年薪積。擢仲舒於嶺表。寔著三路棠謠。是以司馬司徒。遂至冢宰。于館于閣。爰佐廟堂。謨猷明諧。致身雲霄之上。器度綜密。聽履星辰之傍。政須周太保往釐。暫勞裵中丞臥護。玆授卿以開城府留守兼管理使。卿其屹然方面。戾止高牙。緩帶輕裘。名傳江淮之草木。玉符金鑰。光增河洛之圖書。恩威竝行。須思牧民禦衆之道備。紀律素定。宜念蘇殘祛瘼之務先。於戱。左掖薇花。不改梅舍人之淸貫。右輔竹馬。欲試蕭內史之餘材。若其稟裁。亦有典例。故玆敎示。想宜知悉。檢閱尹行任製進
정조 10년
丙午十二月十八日申時。上御誠正閣。藥房入診入侍時。都提調洪樂性。提調徐有隣。副提調金魯淳。假注書朴蓍壽。記事官李相璜金祖淳。直提學李秉模。待敎尹行任。以次進伏訖。樂性曰。夜來寢睡諸節。若何。上曰。膈滯之症似勝矣。樂性曰。醫官入診。何如。上曰。唯。吳道亨徐命緯金光國丁文壽等入診訖。上曰。脈體。何如。道亨等曰。左三部似沈矣。蔘橘茶中。加吉更只角則。似好矣。上曰。進御交感蔘橘茶停止。加味消滯飮一貼煎入。上曰。泮儒之勸堂。事甚駭然矣。樂性曰。聞甚大段矣。諸大臣明欲承候次入來矣。上命書傳敎曰。大臣明欲入來云。日次亦在再明。次對仍令來會。樂性曰。今番討逆。使國勢再安。莫非我東朝殿下。誕示諺敎。保護聖躬之致。今番陳賀節目。只進表裏。該曹之磨鍊。太甚疎忽矣。上曰。俄以此事。令本曹考出前例矣。樂性曰。臣有所仰達者矣。今番諺敎中。五九月喪變症勢。自初怪之之敎。實非歇看處。臣欲言此事。有淚先零。蓋今番喪變後。一夫一婦。莫不憤惋者。實由於此。而民情亦可見者也。此則決不可置之。亟令鉤覈。以洩輿憤焉。上曰。若有可疑處。則豈可置之。有隣曰。究覈之道。不可暫刻遲緩。儲君之讎。豈忍留置輦轂。益激輿憤之拂鬱耶。樂性曰。此豈無盤覈諸道理也。秉模曰。日前重臣疏批。雖以疑無指的爲敎。而諺敎中一二句語。必有先鑑之照燭而然也。此亦可疑之一端矣。上曰。若有究覈之道。則予豈後於卿等之請耶。其時諺敎。亦無留意處耳。上命大臣諸宰先退。同副承旨入侍。賤臣承命出。與同副承旨朴天衡偕入進伏。上命書玉堂箚子批答。二行三字刀割仍命書本院啓辭批答。敎曰。承旨已罷職。卽爲退去。上曰。承旨前望單子入之。待下批牌招察任。諸臣以次退出。
정조 10년
行都承旨李秉模內閣直。行左承旨李度默坐。行右承旨黃昇源坐直。左副承旨李祖承坐。右副承旨金魯淳坐直。同副承旨金魯永坐。注書金孝建仕一員未差。假注書朴蓍壽仕直。事變假注書魚用謙仕。
정조 10년
李度默。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 10년
金魯淳啓曰。禁衛營御營廳將官來言。今日本營軍兵。日次私習云矣。敢啓。傳曰。知道。
정조 10년
李度默啓曰。領議政金致仁。判府事徐命善。左議政李福源。右議政金熤爲承候來待矣。傳曰。入侍。
정조 10년
李度默啓曰。藥房都提調洪樂性。提調徐有隣。副提調金魯淳爲承候。率醫官來詣請對矣。傳曰。入侍。
정조 10년
李度默啓曰。時原任閣臣。爲承候來待矣。傳曰。入侍。
정조 10년
傳于李度默曰。政官牌招開政。
정조 10년
以吏曹參議李集斗牌不進罷職傳旨。傳于李度默曰。只推。
정조 10년
李度默啓曰。吏曹參議李集斗。旣有只推之命。更爲牌招。何如。傳曰。允。
정조 10년
金魯淳啓曰。吏曹判書尹蓍東。特敎申飭之下。屢度催促。而懸牌闕外。無意膺命。事體所在。殊甚未安。推考警責。何如。傳曰。允。各別申飭。
정조 10년
傳于黃昇源曰。禮房承旨入侍。
정조 10년
黃昇源啓曰。吏曹判書尹蓍東三牌不進。推考傳旨今方捧入。而開政命下之後。連事違召。不卽擧行。事甚未安。所當更請牌招。而係是一日四牌。何以爲之。敢稟。傳曰。仍以前牌催促。牌去來勿爲呼望。
정조 10년
以吏曹參議李集斗再牌不進罷職傳旨。傳于李度默曰。只推。更爲牌招。
정조 10년
傳于黃昇源曰。吏判事。揆以事體。誠萬萬寒心。無情勢無事端。而徒然違招。徒然懸牌。以致入侍命下之後。尙不膺命。深夜酬應。誠苦矣。吏曹判書尹蓍東。從重推考。使之申飭開政。
정조 10년
金魯淳啓曰。吏曹判書尹蓍東。入侍命下之後。屢度催促。終不入來。事體所在。誠極未安。推考警責。何如。傳曰。允。
정조 10년
李度默啓曰。頒赦文製進事。命下矣。某罪以下宥之乎。敢稟。傳曰。雜犯死罪以下竝宥。
정조 10년
以都承旨金頤柱牌不進推考傳旨。傳于金魯淳曰。許遞。前望單子入之。待下批牌招察任。
정조 10년
承旨前望單子入之。李秉模李祖承落點。
정조 10년
傳于金魯永曰。新除授承旨。牌招察任。
정조 10년
傳于金魯淳曰。承旨房仍。
정조 10년
傳于金魯淳曰。擧條書入筵敎。多有誤書處。當該注書禁推。
정조 10년
傳于金魯淳曰。堂箚旣賜批矣。論以國法。萬萬駭痛。不但名出賊招。渠特戴頭之罪囚。則初不待令。嚴囚命下之後。尙不就捕。豈有此等獰頑之事。嚴飭刑曹。寧鎭刻期捉來。爲先以此罪嚴刑取招。該堂以草供登對以奏。
정조 10년
金魯淳。以訓鍊都監都提調言啓曰。今丙午年秋冬等褒貶。磨勘以入。春夏等褒貶。亦當追磨勘。而其時從事官將官。今多遞易。依例蕩滌之意。敢啓。傳曰。知道。
정조 10년
同副承旨金魯永疏曰。伏以。臣父。卽拜都承旨矣。揆以常例。臣之此時蹲冒院中。實非私分之所敢安。玆敢冒入文字。仰瀆震嚴。伏乞聖明。亟令遞改臣職名。以安賤分。千萬幸甚。以同副承旨金魯永上疏。傳于黃昇源曰。前知申在院時。呈此疏可也。及今出代已久。新除知申肅命之後入啓。事甚如何。此疏還給。牌招察任。
정조 10년
校理成種仁。副校理宋民載李彦祜。修撰吳泰賢。副修撰李庚運申馥等箚曰。伏以。賓對有命。庶僚咸造。二行二字刀割夫臺閣傳啓之體。旣未及承批於初啓。則固不得繼陳他啓。而雖尋常論啓之事。格例卽然。九字刀割擧措之乖當。雖緣做錯。聽聞之驚駭。莫此爲甚。罰止遞罷。失之太輕。臣等謂朝筵兩司諸臣。竝施譴削之典可也。臣等雖未一齊登筵。而判金吾被譴之事。卽臣彦祜等所目擊也。屢進屢請。大得獄官之體。宜殿下假借開納之不暇。而乃反摧折而譴斥之。臣等於此。實不能無憾於處分之過中也。亦願特收遞改之命焉。噫。彼寧鎭。以喆爲父。以宇爲兄。又以賊復。爲舅甥之親。而往來綢繆。作爲爪牙。附耳接膝之狀。盡綻於諸賊之招。則尙不逮捕。一任偃息者。已是大壞獄體。而始於今日筵中。有秋曹枷囚之命。渠雖賤孽。事係鞫情。則王府自在。捕廳猶輕。彼秋曹不過輕囚議讞之地。則用輕囚之律於至妖極憯之賊者。又何失當之至此。臣等亦謂移繫南間。嚴訊得情。斷不可已也。四行半刀割臣等伏奉昨日批旨。有所申請者。聖批雖以厥囚已斃。猝難究覈爲敎。而厥囚旣有納招。其跡亦有明證。今若據其所納之招。而究厥可證之階。則彼雖已斃。豈無更覈之道哉。此已盤問之一端。而況臺啓重發之賊。獄囚承款之逆。俱在應問之科。殿下何惜於此。而一向靳持。使八域臣民。抱此窮天之痛。而莫之小洩也。臣等惟願亟降明旨。多般鉤覈。上以復宗國之讎。下以慰臣民之冤焉。答曰。省箚具悉。入侍兩司事。槪因長官之生疎。以無批書出。譴削之請過矣。判金吾遞差還收事。不允。寧鎭事。爾等以嚴囚刑曹爲太輕。而無論禁府刑曹。尙未捕捉。大係國綱。先令刑曹。嚴訊究問服毒究覈事。已令申飭捕廳。此非捧乍間可覈。爾等更勿煩請。
정조 10년
行都承旨李秉模坐。行左承旨李度默坐。行右承旨黃昇源坐。左副承旨李祖承坐直。右副承旨金魯淳坐直。同副承旨金魯永坐。注書金孝建仕一員未差。假注書李德鉉仕直。事變假注書魚用謙仕。
정조 10년
金魯永啓曰。大司憲執義掌令二員。持平二員俱未差。監察茶時之意。敢啓。傳曰。知道。
정조 10년
傳于李秉模曰。同副承旨入侍。
정조 10년
李度默啓曰。藥房都提調洪樂性。提調徐有隣。副提調金魯淳爲承候率醫官。來詣請對矣。傳曰。入侍。
정조 10년
傳于李秉模曰。同副承旨與刑曹判書入侍。
정조 10년
傳于李度默曰。尙方緊任。提調不可不備員。有情勢人許遞。與未差之代。前望單子入之。
정조 10년
尙衣院提調前望單子入之。徐有隣鄭昌順落點。
정조 10년
李度默啓曰。吏曹判書尹蓍東。謂有情勢。陳疏到院。原疏纔已捧入。而參議李集斗。無端懸牌。已至經宿。事體所在。萬萬未安。參議李集斗。從重推考。何如。傳曰。雖爲判書之勉出。堂上官之懸牌。有關國體。吏曹參議李集斗罷職。
정조 10년
傳于李度默曰。龍虎營在囚中李宇鼎。雖非應坐。其私探獄情之罪。不可白放。移送刑曹定配。劉漢相不足責放送。禁營在囚中善德。各別嚴飭仍囚。得才及訓御兩營在囚奴傔等。移送捕廳。詳探使役緊歇。隨行久近。可放者放。可配者配。擧行形止草記。趙愿則雖云緊切。出入於復宇之門。而計在賣手。豈有與聞凶謀之理。李寅彬等旣勿論。處分宜無異同。以此意分付放送。俾作平民。禹夏疇則擅弄公貨之罪。雖不過爲賊復所使。此以歇治。何以懲他營校。移送刑曹嚴刑。勿限年遠地充定軍額。
정조 10년
朴蓍壽禁推。代以李德鉉爲假注書。
정조 10년
金魯淳啓曰。罪人寧鎭就捕後。嚴刑取招。登對以奏之命。已至經宿。罪人尙未捕捉。擧行萬萬稽忽。當該刑曹堂上。從重推考。何如。傳曰。臺啓之方張。姑勿論。渠兄在鞫廳。則捉囚命下之後。尙不就捕。不但萬萬痛惡。聞下去積城地云。卽此一款。尤極兇頑。嚴飭該曹畿營。星火捉來。待捉來卽爲開坐訊問。若不直告。依鞫囚例。準二次擧行事。分付。不卽捉囚。非該堂之罪。勿推。可也。
정조 10년
李秉模啓曰。吏曹判書尹蓍東牌不進。推考傳旨今方捧入。而開政命下之後。如是違召。不卽擧行。事甚未安。更爲牌招。何如。傳曰。允。
정조 10년
有政。吏批。判書尹蓍東進。參判未差。參議李集斗牌不進。承旨李祖承進。以沈豐之爲吏曹參判。李時秀爲參議。朴廣源爲執義。李太亨白師謹爲掌令。尹翊東金載翼爲持平。趙鎭宅沈銖爲正言。李在簡爲知敦寧。李在協爲判義禁。朴奎淳爲奉常判官。禁府都事趙學敏。軍資奉事權偗相換。金峙默爲同敦寧。吳載純爲知經筵。李在協爲繕工提調。柳匡天爲奉常正。李顯靖爲宗簿正。金禧獜爲判校。申頀爲司䆃僉正。李敦源爲漢城判官。鄭厚祚爲永陵令。朴英源爲繕工奉事。李書九爲東學敎授。鄭東敎爲戶曹正郞。李萱爲豐川府使。
정조 10년
兵批。判書金履素病。參判洪秀輔進。參議柳誼病。參知李頤祥病。承旨李祖承進。同知單金受益。副司直單沈豐之李崇祜金頤柱徐鼎修。
정조 10년
李度默。以禮曹言啓曰。社稷祈穀祭。每於歲首上辛日。遣大臣攝行事。曾已定式矣。來正月初二日上辛日。社稷祈穀祭。遣大臣攝行。何如。傳曰。謹當親行。
정조 10년
李祖承。以御營廳言啓曰。明日春塘臺試射放時。頃日闕門把守軍兵。適値入直於東營集春營矣。其中應試者。待標信赴試後。還爲入直之意。敢啓。傳曰。除標信應放。
정조 10년
黃昇源。以訓鍊都監言啓曰。年終放砲習放。今月二十五日洗馬臺爲之之意。敢啓。傳曰。知道。
정조 10년
金魯淳。以兵曹言啓曰。五衛將洪鏶。身病猝重。勢難供職。呈狀乞遞。實病旣如此。則宿衛輪番之任。不可久曠。今姑改差。何如。傳曰。允。
정조 10년
金魯淳。以兵曹言啓曰。宣薦內禁衛取才時。三技以上入格單子及一技以上入格單子。合二度書入之意。敢啓。傳曰。知道。
정조 10년
李祖承。以兵曹言啓曰。拆見諸道褒貶啓本。則京畿監司徐有防啓本中。永宗僉使李文喆。災俵濫數糴瞞稽報爲目。無一可褒。北兵使李漢豐啓本中。森森坡萬戶姜遇文。姑恤數遞爲目。則竝宜置下考。而置諸中考。統制使柳鎭恒啓本中。知世浦萬戶崔泰嶸。益勉實績爲目。則宜置中考。而置諸上考。殊無嚴明殿最之意。各該道帥臣。推考警責。李文喆姜遇文。下考施行。崔泰嶸中考施行。何如。傳曰。允。
정조 10년
李祖承。以兵曹言啓曰。許沙僉使洪源泰。三年內二等褒貶居中。其不職可知。依例罷黜。何如。傳曰。允。
정조 10년
金魯淳。以兵曹言啓曰。依下敎。龍虎營在囚罪人李宇鼎。定配次移送刑曹。劉漢相放送之意。敢啓。傳曰。知道。
정조 10년
刑曹啓目。罪人李常俊殺獄完決云云。常俊段。難免償命之律。嚴訊得情。光祐段刑推放送。其弟則待其捉得。一體懲礪。金信默段照法勘處。初檢官。令該府拿問處之。醫律下吏等段。亦爲照勘。何如。判府啓。依允爲旀。元犯李常俊段。行兇決知非用意故犯。而深夜突入士夫家內。作變至此。究厥所爲。萬萬痛駭。設令渠妻致命。雖由於金哥之作俑。旣無手殺之擧。則報讎一款。尤無可論。大抵人命之致傷固分明。論以三尺。不可遽議原情之論。常俊身乙。更加各別嚴刑。期於取服爲旀。金信默段。渠以京華班族。行此武斷之習。種種駭擧。不一而足。以至有棘圍之擧。而乖悖又極矣。況旀見辱於常俊。亦皆自取。以此以彼。若不各別嚴治。無以雪士族婦女之恥。無以禁無故平民之害。信默身乙良。刑配爲良如敎。
정조 10년
同成均吳載純。大司成閔鍾顯等疏曰。伏以。今番逆變。實是載籍之所未有。凶圖陰結於將相。急變迫在於呼吸。何幸慈敎誕宣。天討繼行。巨魁就戮。賀儀將擧。臣民慶忭。曷有其極。一行刀割仍伏念臣等祗奉聖敎。入泮守齋。今已多日矣。卽伏見。昨日擧條下者。因大臣言。有他儒生勸入之命。臣等於此。竊有區區微見。玆敢相率陳章。仰備裁處。今此疏儒空館之擧。雖極過中。而所秉者。討賊之大義也。所被者。悖儒之慘誣也。於此而未蒙昭晣。其不敢以章甫自處。晏然居齋者。亦非異事。大僚筵白之歸之於互相爭詰。自己處義及已往不追云者。恐未盡悉其本事委折而然也。曾在肅廟朝。泮儒以朝臣章疏。有士習不美之語。相與拜辭神門。至勤聖祖慰諭開釋之恩敎。然則以自己廉義。至於空館者。從古已然。況今諸生所執。不但爲一己之處義乎。臣等考諸太學古事。凡拜辭神門者。未蒙勸入。則終身不得入泮。便同錮棄。若是者。恐非聖世之美事。況他儒生。皆是參疏之人。而亦皆齊會。致罰於相羽等。則揆以廉義。必不欲遽入。如是之際。聖廟空虛。爲日漸久。此亦豈不萬萬憂悶也哉。今此相羽等處分。旣嚴且明。凡在瞻聆。孰不欽仰。而獨於守齋一事。乃下他儒生勸入之敎。大僚陳達。雖出於悶念空館。靡不用極之意。而其於我聖上緇衣授館之盛典。得無有損乎。伏乞更加三思。亟寢成命。特賜敦勉。使之還入。以光聖德。以培士氣。千萬幸甚。答曰。省疏具悉。他儒勸入之擧。槪出於息鬧。況趙相羽等已勘罪。卿等勿辭勸入。勸入後。草記。
정조 10년
領議政金致仁。領中樞府事鄭存謙。判中樞府事徐命善。領敦寧府事洪樂性。左議政李福源。右議政金熤等箚曰。伏以。十一行刀割噫嘻。今番逆獄。振古所無。而治獄之疎漏。莫如今日。宇鎭之已爲承款。而直命酌處者。不特爲刑政之大失。渠供中四字凶言。卽結案也。罪人之已結案者。不爲用法。勒令傅生。自有鞫獄所未有也。至若寧鎭。卽是此獄之肯綮。從中綢繆。作爲紹介者寧鎭也。往來指導。交傳機密者寧鎭也。到今鉤詰之道。寧鎭爲先。而發捕之請纔上。撤鞫之命遽下。初不爲一加究覈。是殿下特以其父之故。不忍置之於法也。罪干惡逆。在法必誅。則豈可以有所牽掣。而不施以當施之律乎。宇施典刑。寧加訊鞫。更不可留難而靳許也。嗚呼。夏秋以來。擧國臣民之悲冤痛恨。如不欲生者。今已半年于玆。而貫徹之冤。無地可暴。隱忍之痛。靡處往愬。只自腐心鐫骨。直欲籲天而無從。及伏見慈聖諺旨。若曰症勢怪底。思之膽顫。至有廢膳却湯之擧。臣等竊以爲伊日此敎。是豈無所以而發也。臣民之所未見。而慈聖先見。臣民之所未知。而慈聖先知。以此十行哀痛之敎。誕示外廷。殆若面命而耳提。俾曉其所未曉者。臣等自奉是敎。心骨俱寒。崩隕益切。庭啓筵奏。略有所發端仰請。而殿下每敎以疑無指的。噫。殿下以無指的爲敎。臣等亦以無指的不言。則儲君之讎。其將無日可復。臣民之痛。其將無路可洩耶。嗚呼。乾道孔昭。民心至神。寧或無斯得之道。而今若伈泄拖度。只待形迹之自露。則臣民之煩冤痛迫。益無可言。而亦豈慈敎宣示臣等之本意也哉。在今鉤得。雖沒把捉。而若夫藥醫乳媼之屬。實爲盤詰之階梯。惟聖明益加審察。毋或持疑。亟思所以明覈端緖之道焉。答曰。省箚具悉卿等之懇。如是縷縷。聽之支離。相持之際。徒涉欠誠之歎。卿等諒之。仍傳曰。此批答。遣史官傳諭于諸大臣。
정조 10년
吏曹判書尹蓍東疏曰。伏以。臣猥以鹵劣。遽叨匪分之任。略暴衷懇。仰干蓋高之聽。竊冀生成之曲保之仁。卽賜終始矜諒之恩。鞶帶之遞。不俟終朝。及承聖批。不準所辭。一日之內。嚴召屢降。至有牌望勿呼。留門催促之命。臣誠滿心惶懼。罔知所以自措。而維號斯言。亦未能有倫有脊而然也。臣請瀝血申籲。以幸聖明之憐察焉。噫。仕宦之榮。夫人恒情。知遇之感。愚智同得。若臣之偏荷恩造。期以死報之誠。實天地鬼神之所共鑑臨也。今於官職去就。顧何敢揀擇趨捨。巧爲身謀。以孤我殿下陶甄之仁。顧復之慈。而重自陷於不忠不誠之科哉。蓋有甚不得已者存焉故耳。夫人臣之得君任職。所恃而自安者。身名無玷。衆望俱允。然後上可以不辱明主之知。下可以自保士夫之風。若臣者滓穢畏約。空疎譾劣。資秩雖高。踐歷全蔑。天官重任。非可擬議。歷數近古。何嘗有如臣等輩。越次違例。無難兜攬於至權要之地者乎。臣之難冒一也。臣釋褐三十餘年。立朝從宦。歲月無多。班行諸彦。多不識面目。尋常近例。全未諳頭緖。其廁末班而供漫職。猶若蒙楥之麟。聞皷之鶢。今乃責之以鑑衡人物。甄別流品。仰贊我聖朝平明之治者。眞所謂適越而北轅也。臣之難冒二也。臣母篤老。新年恰滿八十。臣受恩罔極。未敢一陳乞養之悃。臣母亦平日戒臣。夷險向前。禁不得言私。而蓋其宿疾沈淹之篤。暫時離捨之難。實同朝所共憫者也。閑司冗官。猶妨將護。要任劇務。其何承當。臣之難冒三也。抑又有情私悲冤。不容不一暴於慈覆之天。而前疏嚴畏。呑不敢宣。今復冒死畢陳焉。臣之從祖故判書臣汲。前後屢當是任。輒被宵小之中傷。畢竟怨憾餘毒。重發於旣骨之後。至使深藏之體魄。不得安厝於厚地。從玆以還。臣之視銓地。如讎家。崩心之痛。十年如一日。今何忍揚揚冒出。便同無故。昧懷璧之罪。尋覆車之跡乎。臣早失所怙。厚受敎養。自少依仰。視之如父。念其立朝事君。俱有本末。淸操直道。爲世所重。而一蹈機穽。厚招忌嫉。生前死後。危辱備至。況臣不肖。無能爲役。乃敢唐突承膺於前人已敗之地。則其不旋踵。而狼狽顚踣。不知至於何境者。必無幸矣。其爲重貽淸朝之羞。厚招君子之譏者。當如何哉。臣又伏承昨日擧條下者。見差備局有司之任。尤不勝萬萬惶懍。譬如示憊之肩。擔夯之越加。將溢之器。挹注之不已。殞軀覆水。可立而俟。此尤臣難冒之大端。玆敢疾聲呼籲。仰瀆崇聽。伏乞聖慈。天地父母。俯垂諒察。亟削臣本兼兩任。以淸官方。以靖私義。千萬至祝。答曰。省疏具悉。疏末引義。無已屑越。卿其勿辭。入來開政。
정조 10년
丙午十二月二十日巳時。上御重熙堂。藥房承候入侍時。藥房都提調洪樂性。提調徐有隣。副提調金魯淳。行都承旨李秉模。記事官金孝建李相璜金祖淳。待敎尹行任。以次進伏訖。樂性曰。夜間聖體。若何。上曰。一樣矣。樂性曰。膈氣已臻快復否。上曰。自昨小愈矣。樂性曰。令醫官入診。何如。上曰。唯。醫官吳道炯徐命緯丁文壽等。以次進伏。診脈後退伏奏曰。左右三部調均。感氣似已和解。而右邊脈候。似有滯意。蔘橘茶進御。似好矣。命書榻敎曰。進御交感蔘橘茶。一貼煎入。命退。諸臣以次出。
정조 10년
丙午十二月二十日未時。上御重熙堂。左副承旨入侍時。左副承旨李祖承。假注書李德鉉。記事官尹行任金祖淳。以次進伏訖。上曰。藥房提調持湯劑入侍。賤臣承命出。與徐有隣偕入進伏。上曰。進御加味消滯飲停止。交感蔘橘茶一貼煎入。出榻敎上曰。吏曹判書。以前牌催促。命退。承史以次退出。
정조 10년
丙午十二月二十日酉時。上御誠正閣。推考房承旨入侍時。同副承旨金魯永。假注書李德鉉。記事官李相璜金祖淳。刑曹判書鄭昌聖。以次進伏訖。上命魯永。讀奏刑曹啓目判付訖。昌聖曰。寧鎭今則有究覈情節。而事關逆獄。自本曹取招。非但事體屑越。本曹刑地甚淺。不可訊鞫。不可不移送義禁府矣。上曰。出去。上疏或草記。可也。八行刀割命書傳敎曰。二行刀割許範文云起季順德氷福愛禮艶具弼漢等放送。張起柱出付畿營。更定配所。醫官等亦爲放送。賊復應坐中年未滿之類。臺啓雖出。決不可置之輦轂。且從施不在發配與否。亦爲出付畿營。依所定配所押送。明謙應坐之類年未滿者。先爲發配。餘則臺啓收殺間。分囚左右廳。復謙奴婢在囚者。詳探緊漫。重者絶島爲奴。輕者放送屬公事。分付。命書吏判疏批訖。命書傳敎曰。吏判批下。卽爲牌招開政。命退。諸臣以次退出。
정조 10년
行都承旨李秉模坐。行左承旨李度默坐。行右承旨黃昇源坐。左副承旨李祖承坐直。右副承旨金魯淳坐。同副承旨金魯永坐直。注書金孝達仕一員未差。假注書李德鉉仕直。事變假注書魚用謙仕。
정조 10년
金魯淳啓曰。知敦寧李在簡。吏曹參判沈豐之。除拜後過三日不爲出肅。竝依定式推考警責。仍卽牌招察任。何如。傳曰。允。
정조 10년
金魯永啓曰。在前頒赦後。有時推蕩滌之例矣。未承受推考傳旨。自本院依例爻周之意。敢啓。傳曰。知道。
정조 10년
傳于金魯永曰。右副承旨。聞有實𧏮。許遞。
정조 10년
以假注書朴蓍壽禁推傳旨。傳于金魯永曰。分揀。
정조 10년
兵曹口傳政事。副司直李聖圭朴天行徐鼎修趙尙鎭朴天衡洪仁浩洪明浩洪義榮李謙彬李集斗李敬玉。
정조 10년
行都承旨李秉模。行左承旨李度默。行右承旨黃昇源。左副承旨李祖承。右副承旨金魯淳。同副承旨金魯永等啓曰。臣等日夜之望。或庶幾得請於賀儀之前。誠以不如是。其所以爲賀儀。終不免苟且之歸。殿下則臣等之啓。亦不忍見。而臣等則欲以此賀於殿下者。有若人情之外。而賀是爲宗國賀。而殿下亦將爲宗國。替受其賀也。所以賀所以不忍。可謂兩行而不悖矣。今則趁賀與否。在此一啓。儻蒙深究乎賀在宗國之義。而飜然改圖否耶。繞壁徊徨。不暇緩聲。伏乞快降兪音。上慰陟降之靈。下副率普之願。千萬幸甚。惶恐敢啓。答曰。勿煩。
정조 10년
李秉模。以吏曹言啓曰。今此討逆陳賀頒赦時。宣敎官以修撰李書九。啓下矣。謂有情勢。終不入來。不得已以校理成種仁。更爲差下。而本曹請推之外。無他可施之罰。何以爲之。敢稟。傳曰。從重推考。
정조 10년
金魯淳。以吏曹言啓曰。今日本曹褒貶坐起時。堂上當爲備員。而參判沈豐之未肅拜。令政院牌招同參。何如。傳曰。允。
정조 10년
李秉模。以吏曹言啓曰。曹所屬宗簿寺司饔院官員等矣。今丙午秋冬等褒貶。當爲等第。而俱因提調有故。不得磨勘之意。敢啓。傳曰。允。
정조 10년
金魯淳。以禮曹言啓曰。來正月初二日。社稷祈穀祭親行時。省牲省器之節。依例以親臨磨鍊擧行乎。敢稟。傳曰。謹當親行矣。
정조 10년
黃昇源。以禮曹言啓曰。今此討逆陳賀頒赦時。大殿王大妃殿惠慶宮中宮殿。諸道所封箋文中。原春道伊川府使李儒敬。以別軍職各爲封箋矣。依前例一體看品捧入之意。敢稟。傳曰。知道。
정조 10년
金魯淳。以禮曹言啓曰。卽接永禧殿官員所報。則今十二月二十三日柑製。兩官俱爲觀光云。莫重之地。不可暫時闕直。赴擧時假官。依定式令吏曹。以成均館官員口傳啓下。以爲推移入直之地。何如。傳曰。允。
정조 10년
金魯淳。以成均館官員。以行大司成意啓曰。依聖敎。前後依承傳停擧儒生。竝解停之意。敢啓。傳曰。知道。
정조 10년
金魯永。以成均館官員。以同知館事行大司成意啓曰。臣等伏奉草記批旨。出至橋門。招集諸生。宣布恩敎。則諸生等以爲。臣等所遭罔測。情勢窮蹙。不得不拜辭神門。相率逬出矣。迺者伏承聖敎下者。十行絲綸。丁寧諄複。昭晣慰奬。德意藹然。臣等聚首。莊誦欽仰感激。不知何以得此於聖朝也。第伏念臣等於大臣擧條。竊有所萬萬難安者。臣等之於相羽輩。諭之以大義。勸之以聯名。則渠輩乃敢無難立異。終不回心。臣等於是乎不得不鳴鼓而攻之。此實渠輩之所自取。則大臣所謂互相爭詰。轉輾至此者。誠是意外。且臣等旣非相羽所謂德賊召還疏下。則其所謂追理已往者。果是何事耶。拜辭神門之不特斯文事。已例斑斑。況臣等因懲討之論。遭慘酷之誣。引義空館。不但爲一己之廉防者乎。此實爲臣等訝惑愧恧。不敢冒入之端。而雖然。此正大臣所謂自己處義者耳。方今宗社再奠。賀儀將擧。率土含生。莫不蹈舞。而太學賀箋之進。期在隔宵。在臣等沐浴之義。慶忭之忱。有不敢膠守私義。致令拜箋之盛禮。闕而不行。臣等爲是之懼。不得已拚棄廉隅。冒沒還入。揆以古人處義。實不勝羞愧靡措云。而仍爲還謁神門。卽爲入齋。設行夕食堂。故臣等與司成以下諸館官。退去之意。敢啓。傳曰。知道。
정조 10년
金魯淳。以成均館官員。以同知館事行大司成意啓曰。臣等伏奉本館草記批旨。招集諸生。傳宣聖敎。以屢次恩諭。不宜仰孤之意。反覆開諭。期於回聽。則諸生等以爲。臣等前後所被恩敎。丁寧諄複。雖甚愚迷。苟有一分可强之勢。則豈敢終始煩瀆。不思所以奉承哉。第伏念分義雖嚴。廉防至重。況臣等所秉者。懲討之義也。所守者。匹夫之志也。今若徒知承順之爲恭。而旣出旋入。一任其放倒。則豈不重貽賢關之羞。而徒增凶徒之氣乎。百爾思之。寧被違慢之誅。情勢未暴之前。決不敢自處以士子。抗顔於庠序。惟願亟被罪罰。以安私分云。仍又退去。聖廟空齋。已至多日。而諸生之膠守前見。終不改圖者。誠極未安。第以目下所見言之。實無强令還入之望。臣等益不勝惶悶之意。敢啓。傳曰。知道。
정조 10년
李祖承。以兵曹言啓曰。五衛將金受益。身病猝重。勢難供職。呈狀乞遞。宿衛輪番之任。不可久曠。改差。何如。傳曰。允。
정조 10년
李祖承。以兵曹言啓曰。忠壯衛將柳增萬。前任平安監營中軍。忠翊衛將李潤章。前任安東營將。李鼎九前任北虞候。俱在任所。本廳番次苟艱云。竝今姑改差。何如。傳曰。允。
정조 10년
李祖承。以兵曹言啓曰。本營保囚罪人宋樂休。義禁府推尋。故移送之意。敢啓。傳曰。知道。
정조 10년
李祖承。以都摠府言啓曰。今日入直內三廳武兼禁軍及軍兵等。當爲中日習射。陳賀相値。不得爲之之意。敢啓。傳曰。知道。
정조 10년
金魯永。以司憲府言啓曰。頒赦百官加爲之事。命下矣。推考傳旨已承授。未及照律者。自臣府依例爻周之意。敢啓。傳曰。知道。
정조 10년
金魯永。以司諫院言啓曰。頒赦百官加爲之事。命下矣。推考傳旨已承授。未及照律者。自臣院依例爻周之意。敢啓。傳曰。知道。
정조 10년
金魯永。以義禁府言啓曰。安北縣遠竄罪人趙㻐放送事。命下矣。未至配所罪人趙㻐。所到處卽爲放送事。分付該道道臣之意。敢啓。傳曰。知道。
정조 10년
金魯永。以義禁府言啓曰。前兵使閔義爀。施以徒配之典事。承傳。啓下矣。閔義爀慶尙道興海縣望昌驛。徒三年定配。而以承傳內辭意。具罪目。依例發遣府書吏。押送配所。何如。傳曰。允。
정조 10년
金魯永。以義禁府言啓曰。卽接月令醫員崔徽景手本。則時囚罪人李運祥。素患積病。當寒添劇。腹部浮高。呼吸喘促。食飮全却。氣息奄奄。實有時日難保之慮云。自前時囚罪人。病勢如此。則有保放救療之規。故敢此。仰稟。傳曰。卽爲保放。
정조 10년
金魯永。以刑曹言啓曰。因本曹赦單子。罪人昌榮發配事。命下矣。罪人昌榮。慶尙道興海縣定配所。卽爲押送之意。敢啓。傳曰。知道。
정조 10년
大司諫洪秀輔。掌令白師謹李太亨。持平尹翊東。校理成種仁李百亨。副校理宋民載李彦祜。正言趙鎭宅。修撰吳泰賢。副修撰李庚運申馥啓曰。請黜置罪人鄭致達妻。亟令王府。夬正典刑。以洩神人之憤。請物故罪人德相。亟施孥籍之典。請逆賊尙喆。依律處斷。一行半刀割答三司曰。不允。
정조 10년
大司諫洪秀輔。掌令白師謹李太亨。持平尹翊東。正言趙鎭宅啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請亟寢煥億島配之命。仍令王府。加刑得情。夬施王章。請正刑罪人福榮。亟令王府。夬施孥戮之典。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。夬正典刑。請物故罪人國榮。亟施孥籍之典。請梟示罪人明謙。亟施孥戮之典。請逆復庶子好石重石不待年滿。亟施處絞之律。請連坐罪人善德。亟令王府。嚴加鞫問。期於得情。請鞫廳罪人宇鎭。設鞫嚴問。益加鉤覆。期於得情。夬正典刑。請減死定配罪人廷楫。亟令王府。設鞫嚴問。期於得情。請鞫廳罪人以謙。更加嚴訊。期於得情。夬施當律。措辭見上答兩司曰。不允。
정조 10년
持平尹翊東啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請還寢李魯春絶島安置之命。亟令王府。設鞫嚴問。期於得情。措辭見上噫嘻。申愷之罪。可勝誅哉。渠以微卑之類。素有妖譎之性。托爲賊宇之爪牙。八字刀割藉其權勢。圖占仕宦。其凶謀陰計。爛熳綢繆之狀。昭不可掩。一行半刀割請申愷設鞫嚴問。期於得情。今番逆獄。凶復逆喆。爲之機括。則到今鉤覈之道。惟在於干連兩賊之類。而惟彼寧鎭。卽是尙喆之子。善復之壻。則情節之交通。陰謀之綢繆。不在別人。皆出寧鎭之來往。則捨此寧鎭。更何鉤覈。設鞫多日。尙稽逮訊者。論以獄體。萬萬疎忽。請寧鎭亟令王府。設鞫嚴問。期於得情。十四行刀割答府曰。不允。九行刀割
정조 10년
正言趙鎭宅啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟令王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟令散配。時謙兄弟。竝投絶島。以嚴隄防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請還發配所罪人宋迪中。亟令王府。拿來嚴鞫。期於得情。措辭見上噫。彼申覬。地本卑微。性又邪譎。卵育於妖相之門。十六字刀割藉其勢力。圖得甄復。則宇鎭凶謀逆節。爛熳同參之狀。昭不可掩。一行五字刀割請申愷嚴鞫得情。施以當律。今番逆變。醞釀旣久。排布甚密。徒黨枝葉。宜不止於在囚諸賊。而只緣鞫事未了。徑先撤罷。當逮者不逮。當問者不問。疎虞之歎。已無可言。而至於寧鎭。則卽是逆喆之賤産。逆復之愛壻。而兩賊之糾結交通。寧鎭爲之階梯。昏夜去來。屛人密語之狀。旣出於囚供。陰謀祕計。無不參涉。則凶徒之覈出。隱情之鉤得。專係於此賊之盤問。請寧鎭。亟令王府。設鞫嚴問。期於得情。夬施王章。十一行半刀割噫嘻。逆復。以三十年將任。凡係靺韋之類。自稱武宗。莫不頤指揮使。除非剛腸之人。孰能自拔於逆節未暢之前。而至於閔義爀。乃以起廢之蹤。不思懲薤之義。專意諂事。爲世指目。親密之狀。已不可掩。雖以孽息定婚一事言之。年齒逈絶。殆不相敵。而惟令是從。恐咈其意。與之結約。恬不知恥。儕類擧皆唾罵。物情久猶喧騰。此等之類。決不可仍置。請前兵使閔義爀。施以削黜之典。答院曰。不允。五行刀割閔義爀事。當賊復使氣之時。凡有干求。孰不屛息聽從。而乃於不相適之地。有此不知恥之擧。朝家於此弁。曾有生成之澤。如欲從後甄用。卽此現發之罪。必須嚴加處分。在渠爲懲艾之道。在他亦爲取鑑之方。削黜失之太輕。施以徒配之典。可也。
정조 10년
持平尹翊東啓曰。臣姿性昏憒。言議拙訥。淸朝耳目之任。萬不近似。而方當懲討嚴急之時。他不暇顧。冒沒詣臺。粗效沐浴之誠矣。及伏承批旨下者。聖敎截嚴。誨責備至。臣滿心惶恧。靡所容措。四行九字刀割恩敎之下。惶隕無地。都緣臣誠意淺薄。未能見孚於君父之致。以此顔面。其何可一刻晏然於臺次乎。請命遞斥臣職。答曰。依啓。
정조 10년
正言趙鎭宅啓曰。臣於臺地一步。豈敢爲復膺之計。而沬血是急。他不暇顧。冒沒詣臺。略效義分。至於閔義爀事。而伏承聖批下者。辭旨嚴截。誨責備至。臣滿心慙悚。無地措躬。渠以甄用之武弁。罔念生成之聖澤。密托賊復。專意諂附。乃於年齒不適之地。至有婚媾預約之擧。則其陰附凶逆。顯售希覬之習。昭不可掩。誠極叵測。揆以邦憲。竄配猶輕。而祗緣臣生疎儱侗。未及裁量。其所臚列。自歸輕歇。致有太輕之批。施以徒配之敎。臣之擬律不審之罪。於是而益著。臣誠反躬增恧。無面可顯。以此情跡。其何敢一刻仍冒於臺次乎。請命遞斥臣職。答曰。所辭太過勿辭。亦勿退待。
정조 10년
丙午十二月二十一日辰時。上御春塘臺。內試射入侍時。左副承旨李祖承。同副承旨金魯永。記事官金孝建。假注書李德鉉。記事官李相璜金祖淳。待敎尹行任。以次侍立訖。上命別軍職李儒慶。曉諭內外把守將官軍兵等曰。此非自上酬應之時。而曉諭爲急。不爲替行而親臨。爾等其明聽之。巨魁不幸出於元戎。爾等以前日將幕之間。必多疑懼。若非干知逆謀者。則爾等平日宅心。但知有國而已。自上豈可不置之腹心。都監軍兵多不入來。如有一二入來者。出去更相告戒。勿爲疑懼事。俾各知悉。又有一件曉諭之事。自丙丁以來。流言飛語。先爲盛行。然後凶謀逆節。次次綻露。此皆不逞之徒所爲也。以今言之。訛言盛行。至有大臣出擧條之事。外間喧騰之說。不一而足。以爲大臣筵白。罷侍衛軍兵。當此亂逆層生之時。侍衛之增置。猶可說也。豈可罷也。罷之則爾等於心好乎。自奎章閣別軍職內三廳壯勇衛挾輦軍槍劍軍。以至傳命司謁中官。而皆以革罷爲言。而皆以爲大臣之所建白。傳說狼藉云。此雖似爲大臣之言。而實則惡大臣害國家之言也。爾等勿爲浮言所動事。昨令兵判知委。今又親臨曉諭。爾等庶幾覺得矣。軍兵等聞命皆感泣。試射訖。頒賞如例。仍還內。諸臣以次退出。
정조 10년
丙午十二月二十一日申時。上御重熙堂。軍士房承旨入侍時。左副承旨李祖承。記事官金孝建尹行任金祖淳。原任直提學徐有防。以次進伏訖。上曰。提調入侍。賤臣承命出。與藥房提調徐有隣偕入進伏。有隣曰。進御湯劑。已準三貼。令醫官入診後。議定他藥。似好矣。上曰。待下敎爲之。可也。命書傳敎曰。此時守令。不可一刻曠官。箋文領納差使員。皆令除辭朝當日下送。命退。諸臣以次退出。
정조 10년
丙午十二月二十一日初更。上御重熙堂。都承旨入侍時。行都承旨李秉模。記事官金孝建李相璜金祖淳。以次進伏訖。上曰。慈殿尊號事。非但廷臣之陳請。係是不可已之擧。故予亦縷縷仰請。而未得感回。誠甚泄泄。慈心堅定。無望勉從。而在予道理。固不敢挽止廷臣之請。故謹考先朝丁卯年日記。則其時以上號事。一次賓啓於大朝。仍卽率百官。庭請於東朝。至於累次而後。始得蒙允。今亦依此例。仰請於東朝。則或冀有一分感回之道耶。以此意傳及諸大臣。思所以得請之道。好矣。命退。承史以次出。
정조 10년
行都承旨李秉模坐。行左承旨李度默坐。行右承旨黃昇源坐。左副承旨李祖承坐直。右副承旨未差。同副承旨金魯永坐直。注書金孝建仕一員未差。假注書李德鉉仕直。事變假注書魚用謙仕。
정조 10년
李秉模啓曰。吏曹假郞廳來言。百官加下批政事取稟矣。敢啓。傳曰。當日爲之。
정조 10년
李祖承啓曰。明日柑製爲之事。命下矣。弘文提學徐有隣。待明朝牌招。何如。傳曰。允。
정조 10년
傳于金魯永曰。安恩君𤈻。百官加親授。
정조 10년
傳于金魯永曰。中官金性彦金相澤。百官加親授。
정조 10년
金魯永啓曰。左副承旨李祖承。纔已入侍矣。臣吏兵批兼進之意。敢啓。傳曰。知道。
정조 10년
有政。吏批。判書尹蓍東進。參判沈豐之未肅拜。參議李時秀進。以李在學爲兵曹參判。金履成爲持平。徐弘輔爲戶曹佐郞。李敬魯爲工曹佐郞。金泰熙爲奉常僉正。洪秉文爲司䆃僉正。安宅仁爲居山察訪。李命植爲禮曹判書。金峙默爲禮曹參判。李泰懋爲健元陵令。
정조 10년
兵批。判書金履素病。參判李在學未肅拜。參議柳誼入直進。參知李頤祥病。以尹塾爲都摠管。蔡弘履爲副摠管。李漢泰爲訓鍊都正。宋應休爲忠壯將。申大億黃泰彦爲忠翊將。張後儉韓嗣周爲五衛將。趙義鎭爲宣傳官。李溏爲訓鍊正。同知單白尙瑩。僉知三單鄭選郭禎垕李廷復。副護軍李宗胤柳瑞文。金源。副司直尹翊東朴祐源。
정조 10년
兵曹口傳政事。李漢昌爲都監中軍。
정조 10년
領議政金致仁。領中樞鄭存謙。判中樞徐命善。領敦寧洪樂性。左議政李福源。右議政金熤。知中樞具允明具允鈺。左參贊李命植。行司直金華鎭韓光會。淸川君金鍾正。判敦寧金鍾秀。行司直尹東暹。右參贊金魯鎭。漢城判尹李在協。刑曹判書鄭昌聖。行副司直徐有隣徐有寧。兵曹判書金履素。禮曹判書洪良浩。行副司直尹東晳鄭好仁徐有慶李柱國。行副護軍崔東岳。知敦寧李灃。知中樞姜世晃。行副司直尹塾吳載純鄭昌順李昌運。行副司直尹坊金用謙。吏曹判書尹蓍東。漢城左尹申益彬。行副司直李崇祜李世奭。漢城右尹具㢞。行副司直李敬懋李邦一徐有大金載順。戶曹參判任希曾。同知邊得讓。行副司直洪檢蔡弘履尹師國吳大益金憙。刑曹參判金思穆。行副司直李在學。行副護軍吳載熙李文德李明運元厚鎭。行副司直南玄老尹承烈李鎭恒趙時偉。行副護軍任嵂李應爀李得濟。行副司直趙世選李聖圭。工曹參判趙瑍。吏曹參議李時秀。戶曹參議金載人。兵曹參議柳誼。參知李頤祥。刑曹參議金履禧。工曹參議鄭彦郁等啓曰。嗚呼。臣等率百僚。奉咫尺之箋。蹈舞獻賀于大庭。退而聽輿人之誦。上自卿士大夫。下逮胥吏儓隷。莫不欣欣然相告曰。今日之賀。賀倫彝明而宗社安也。惟玆之賀。繄誰之功。有萬之口。如一其辭。擧國人情。槪可見矣。恭惟我王大妃殿下。在周太姙。在宋宣仁。粵自先朝。克配宸極。徽音不出於閨闥。陰化普被於寰宇。凡厥黎庶。孰不欽服。而猗歟乙丙間。翊聖之功。譬之如廓掃沴氣。扶出太陽。永有辭於天下後世。十年長樂。一心宗國。凡所以化宮闈廣儲嗣之道。靡不用極。而式至今日。握重兵之元戎。五字刀割所交通者。妖相之父子也。所紹介者。亞將而叔姪也。乘五九孤危之餘。逞萬千饜奪之凶。觀相推命。異心潛藏。指日擧事。禍機轉急。財賄遍走。部署廣布。祿山之反形已具。梁宮之祕跡幾露。而臣等愚迷。殆無省覺。履霜而忽氷。寢薪而厝火。伈伈然度了日月。何幸諺敎誕降於中夜。大義昭揭於昏衢。首尾屢千百言。諄複于報國讎而除亂賊。惻怛乎却珍劑而廢常膳。誠透金石。辭感豚魚。於是乎具僚震恐。而懲討始行。乾道孔昭。而罪人斯得。照鏡高臨。物莫遁情。爰書一出。賊皆輸款。懸首于街。燃臍于市。王章亟擧。輿憤少洩。而回想今日以前。國勢豈不誠岌岌乎。殆哉。一髮累碁。未足以喩其危。而不大聲色。不勞干戈。措一世於泰山磐石之上者。繄誰之功也。噫。己亥以來八年之間。我慈聖何嘗一日忘于中乎。賊勢之鴟張。臣等之所未慮。而惟慈聖慮之。亂機之潛滋。臣等之所未察。而惟慈聖察之。渙發慈旨。警動廷臣。使倫彝旣晦而復明。宗社旣危而復安。求諸往牒。鴻功偉烈。孰有如我慈聖之盛乎。噫。盡藍田之玉。悉楊州之金。不足以形容其萬一。而凡有非常之功。必有非常之號。今若不誕擧徽稱。克闡慈德。則其何以小答臣民贊頌之心。而在殿下揄揚之孝。亦豈無缺然者乎。臣等非不知我慈聖撝謙之懿。遠邁塗莘。而大德終不可泯也。群情終不可遏也。又況我仁元聖母。受號於我寧考者。至于八而不辭。仁元聖母之所不辭。我慈聖其辭之乎。伏願殿下。入告東朝。亟降兪音。俾臣等仰答洪休。俯伸微忱焉。惶恐。敢啓。答曰。日前筵中。聞卿等言。入告慈殿。則慈敎若曰。今者諺敎之書下。出於千萬不獲已之擧。以予平日所執。豈欲行此非常之事。而特以禍機之迫在頃刻。不遑他顧。敷諭大官。一則爲國家。二則爲國家。斷斷此心。庶幾陟降之監臨。然猶自顧悚然者。諺敎之一下再下。煩示外廷。殊非命令不出之義。或恐有違先大王遺意。今者云云之議。此何說也爲敎。予因以大同之輿誦。不可終孤。且況雖非今番事。乙丙以後。宗國之得有今日。是誰之賜也。伊後揄揚之擧。寧或虛徐。而每因慈德之撝謙。未免始請之旋止。今又豈可一向靳許之意。縷縷力請。而慈意堅定。訖未感回。耿耿之極。有難遲待。昨夜知申入侍。有筵敎之謄示卿等者。到今卿等積誠回聽之方。無出於追述丁卯故事。而予方更又躬進慈殿。從傍申請矣。